**Najčastejšie kladené otázky (FAQ) k výzve na predkladanie žiadostí o nenávratný finančný príspevok na zlepšenie environmentálnych aspektov v mestách a mestských oblastiach prostredníctvom budovania prvkov zelenej infraštruktúry a adaptáciou urbanizovaného prostredia na zmenu klímy ako aj zavádzaním systémových prvkov znižovania znečistenia ovzdušia a hluku**

**IROP-PO4-SC431-2017-16**

Otázka č. 1:

Plánujeme **realizovať projekt v rámci niekoľkých vnútroblokov na území mesta**. Je možné podať jednu ŽoNFP, v ktorej budú zahrnuté všetky riešené vnútrobloky v prípade, že budú v rámci PD oddelené ako **samostatné stavebné objekty**?

Odpoveď:

Je možné, aby predmetom jednej žiadosti o NFP bola regenerácia vnútroblokov sídlisk vo viacerých lokalitách mesta (viac blokov), ale neodporúčame to, nakoľko v procese odborného hodnotenia ŽoNFP v prípade, ak na niektoré vylučovacie kritérium bude pre niektorý objekt odpoveď "nie", budú zamietnuté všetky lokality v rámci projektu.

Otázka č. 2:

V rámci aktivity **h) Multifunkčné zóny, kde sa preferuje využívanie krajiny, ktoré pomáha uchovať alebo obnoviť zdravé ekosystémy s vysokou biodiverzitou, pred inými nezlučiteľnými aktivitami** máme záujem okrem iného o revitalizáciu námestia, kde by sme zároveň pristúpili k výsadbe a obnove verejnej zelene a vybudovaniu/obnove spevnených plôch. Je preddefinovaný pomer zelených plôch a inak upravených plôch, ktorý musí byť dodržaný, aby boli výdavky považované za oprávnené?

V rámci úpravy námestia máme záujem o uskutočnenie nasledovných stavebných prác: vybudovanie altánku, presťahovanie existujúceho pamätníka na plochu, ktorá bude revitalizovaná/regenerovaná, výstavbu drobných stavebných objektov dotvárajúcich kolorit vidieckeho námestia (predajné stánky). Je možné všetky vyššie uvedené stavebné úpravy považovať za oprávnené v rámci aktivity h), respektíve v niektorej inej aktivite?

Odpoveď:

Rekonštrukcie a výmeny technických prvkov, komunikačných a spevnených plôch, tzv. prvkov „sivej infraštruktúry“, môžu byť oprávneným výdavkom iba ako súčasť navrhovaného riešenia v rámci projektu zelenej infraštruktúry. Limit výdavkov (pomerný a percentuálny) z COV na „zelené“ a „sivé“ prvky nie je v rámci výzvy presne definovaný. Vami uvedené aktivity môžu spadať do typu aktivity d) alebo h) uvedené vo výzve v podmienke poskytnutia príspevku č. 14, v závislosti od charakteru projektu.

Otázka č. 3:

**Aktivita g) a i) Zachytávanie a odvádzanie dažďovej vody a budovanie dažďových nádrží** - Je možné pre potreby projektu realizovať **vybudovanie podzemnej vodnej nádrže**, ktorá bude využívaná na zber dažďovej vody a následné využívaná na zavlažovanie pre všetky zelené plochy vybudované v projekte? Je možné v rámci projektu vybudovať a považovať za oprávnený odtokový systém, ktorý bude dažďovú vodu odvádzať do už existujúceho zregulovaného koryta potoku, ktorý prechádza „cez miesto realizácie“?

Odpoveď:

Pre potreby projektu je možné v rámci aktivity g) a i) realizovať vybudovanie podzemnej vodnej nádrže, ktorá bude využívaná na zber dažďovej vody a následné využívaná na zavlažovanie pre všetky zelené plochy vybudované v projekte.

V zmysle aktivity g) v regiónoch so zvyšujúcim sa úhrnom zrážok a obdobiami dažďa zavedenie osobitných zberných systémov na odpadovú a dažďovú vodu,  zachytávanie dažďovej vody formou zaústenia strešných a terasových zvodov do povrchového odtokového systému na zber dažďovej vody a odvádzanie zachytenej vody do vsaku a zberných jazierok, dažďových záhrad a zriaďovanie vegetačných striech, nie je možné považovať za oprávnený odtokový systém, ktorý bude dažďovú vodu odvádzať do už existujúceho zregulovaného koryta potoku.

Otázka č. 4:

Radi by sme požiadali o spresnenie definície vnútroblokov sídlisk v zmysle definície vnútrobloku vo Výzve na str. 13, podmienka č.14. Vnútroblok je tu definovaný ako „V zmysle podpory IROP sa pod vnútroblokom rozumie priestor prislúchajúci k bytovým alebo polyfunkčným objektom s dominantnou obytnou funkciou, ktoré tento priestor ohraničujú a definujú. Na rozdiel od komunikačných a iných priestorov v obytných štruktúrach je ich funkčné využitie pokračovaním obytných priestorov prislúchajúcich bytových objektov v exteriérovom priestore.“

Chceme požiadať o upresnenie definície predovšetkým v zmysle požiadavky „ohraničujú a definujú“. Znamená to, že za vnútroblok je možné považovať iba priestor, ktorý je ohraničený zo všetkých strán výlučne polyfunkčnými objektmi s dominantnou bytovou funkciou, alebo je možné za vnútroblok považovať aj priestor, ktorý je ohraničený týmito polyfunkčnými objektmi s dominantnou bytovou funkciou iba z dvoch alebo troch strán, pričom ostatné strany sú ohraničené napr. komunikáciou, chodníkom, individuálnou bytovou výstavbou resp. kombináciou rôznych typov výstavby, vodným tokom, prírodnou zeleňou a pod?

Odpoveď:

V zmysle podpory IROP, výzva IROP-PO4-SC431-2017-16 oprávnené na podporu v rámci typu aktivity j. sú mestské/obecné sídliskové vnútroblokové priestory s dominantnou funkciou bývania podľa územnoplánovacej dokumentácie. Pod vnútroblokom rozumie priestor prislúchajúci k bytovým alebo polyfunkčným objektom s dominantnou obytnou funkciou, ktoré tento priestor ohraničujú a definujú. Na rozdiel od komunikačných a iných priestorov v obytných štruktúrach je ich funkčné využitie pokračovaním obytných priestorov prislúchajúcich bytových objektov v exteriérovom priestore.

Vymedzenie vnútroblokov:

Vnútroblok ako poloverejný priestor možno vymedziť na základe nasledovných kritérií:

- vzťahu ku komunikáciám, pričom by malo ísť o priestor neprislúchajúci ku komunikáciám t.j. komunikácie ho spravidla ohraničujú. Výnimku predstavujú koncové komunikácie (neprejazdné), ktoré prislúchajú k bytovým domom (napr. koncová komunikácia prislúchajúca k bodovému vežiaku zakončená parkovacou plochou),

- funkčného využitia plôch, na ktorých je lokalizovaný. V zmysle funkčného využitia možno plochy vnútroblokov definovať ako plochy bývania resp. plochy s dominantným bývaním (podľa územno-plánovacej dokumentácie).

Využitie vnútroblokov:

Z hľadiska budúceho využitia vnútroblokov možno hovoriť o nasledovných kategóriách s prevažujúcou funkciou:

a) Športovou - využitie pre deti v predškolskom a školskom veku s možnosťou polyfunkčných ihrísk,

b) Rekreačnou - nadväzujúcou na bytové domy (napr. zeleň, mobiliár – lavičky, fontány a pod.),

c) Obslužnou - prislúchajúcou k bytovým domom (priestory vyhradené pre separáciu komunálneho odpadu, stojany pre bicykle, osvetlenie a pod.),

d) Izolačné zelené prvky

Otázka č. 5:

Existuje presné definovanie stavebných výdavkov, ktoré sa týkajú aktivity j.:  regenerácia vnútroblokov sídlisk? Môžu tam byť zahrnuté detské ihriská, športové ihriská, spevnené plochy, prístrešky, izolačná zeleň,...t.j. všetky stavebné práce uvedené v zozname oprávnených výdavkov k výzve IROP-PO4-SC431-2017-16  (príloha č. 5 výzvy)?

Odpoveď:

Pre aktivitu j. regenerácia vnútroblokov sídlisk s uplatnením ekologických princípov tvorby a ochrany zelene sú oprávnené všetky druhy výdavkov v zmysle prílohy č. 5 výzvy Zoznam oprávnených výdavkov. Súčasťou aktivity j. regenerácia vnútroblokov sídlisk s uplatnením ekologických princípov tvorby a ochrany zelene, sú opatrenia definované v rámci typov aktivít a.(v rozsahu investičných aktivít), c. až i. Ide o opatrenia na rozšírenie a posilnenie ekosystémových služieb. Žiadateľ v rámci regenerácie vnútroblokov môže aplikovať aktivity uvedené v bodoch a, c) – i) výzvy,  ako aktivity ktoré sú súčasťou regenerácie vnútroblokov sídlisk ako komplexnej ekologickej regenerácie týchto priestorov.

Snahou žiadateľa by malo byť komplexné využitie spoločných opatrení – ochrana pred prívalovými vodami, hospodárenie s vodou (zadržiavanie vody v krajine), rekonštrukcia zelene, ako aj doplnenie infraštruktúry typu mobiliár, verejné osvetlenie, detské ihriská - všetko na jednom mieste.

Otázka č. 6:

Je v rámci zámeru obnovy námestia kombináciou vybudovanie zelených a spevnených plôch možné realizovať premostenie potoka spevnenou plochou, ktorá bude využívaná na kombinovanú pešiu, cyklistickú a cestnú prepravu? Za akých podmienok je možné v rámci realizácie projektu vybudovať spevnenú plochu, ktorá bude (buď čiastočne alebo celkovo) využívaná ako parkovisko?

Odpoveď:

V zmysle prílohy č. 5 Zoznam oprávnených výdavkov k výzve na predkladanie ŽoNFP  sú oprávnené výdavky na komunikačné a spevnené plochy (napr. chodníky).

Do zoznamu neoprávnených výdavkov podľa prílohy č. 5 zároveň patrí:

• výstavba a rekonštrukcia miestnych komunikácií, okrem miestnych komunikácií IV. triedy v zmysle vyhlášky č.35/1984 Zb. ktorou sa vykonáva zákon o pozemných komunikáciách (cestný zákon).

Vo  vyhláške č.35/1984 Zb. sú miestne komunikácie IV. triedy uvedené v § 7 ods. 1 písm. d) ako „miestne komunikácie IV. triedy, ktoré nie sú ani obmedzene prístupné premávke motorovými vozidlami (napríklad cestičky, chodníky, samostatné cyklistické cestičky, samostatné chodníky, schody a podobne).

Z vyššie uvedeného teda vyplýva, že budovanie a rekonštrukciu parkovacích plôch nie je možné považovať za oprávnený výdavok. Parkoviská a cesty (miestne komunikácie I-III triedy) nepatria v zmysle oprávnenosti výdavkov medzi komunikačné a spevnené plochy.

Premostenie potoka spevnenou plochou je možné považovať za oprávnený výdavok v prípade splnenia vyššie uvedených podmienok oprávnenosti.

Otázka č. 7:

V rámci ktorých oprávnených aktivít projektu je možné pristúpiť k realizácií výstavby ihriska, športoviska pre deti a multifunkčných športových plôch, ktoré sú spomenuté ako oprávnený výdavok v prílohe č. 5 ŽoNFP – Zoznam oprávnených výdavkov?

Odpoveď:

Typy aktivít d), h) a j) uvedené vo výzve v podmienke poskytnutia príspevku č. 14 predstavujú možnosť realizácie výstavby ihriska, športoviska pre deti a multifunkčných športových plôch. Vybudovanie detského ihriska/športoviska nie je samostatným oprávneným typom aktivity, môže však byť oprávneným výdavkom ako súčasť navrhovaného riešenia v rámci projektu prvkov zelenej infraštruktúry za predpokladu posilnenia ekosystémových služieb.

Otázka č. 8:

Je verejná vysoká škola sídliaca v meste mimo UMR oprávneným žiadateľom pre realizáciu aktivít c) až i) ?

Odpoveď:

V zmysle časti výzvy 2.4. Kategória podmienok poskytnutia príspevku: OPRÁVNENOSŤ MIESTA REALIZÁCIE PROJEKTU:

Územná oprávnenosť realizácie projektov predkladaných na základe tejto výzvy pre:

- typy aktivít udržateľného mestského rozvoja, t.j. typy aktivít a. – i. uvedené v bode 14, je územie mestskej funkčnej oblasti s výnimkou mestskej funkčnej oblasti na území Bratislavského kraja (obce spadajúce do mestskej funkčnej oblasti sú uvedené v prílohe č. 9 výzvy).

Z daného vyplýva, že uvedená vysoká škola sídliaca v meste mimo UMR v prípade realizácie aktivít c) až i) v rámci areálu vysokej školy nie je oprávneným žiadateľom v zmysle výzvy, keďže sa nenachádza na území MFO  - príloha č. 9 výzvy.

Otázka č. 9:

Sme mesto mimo MFO. To znamená, že na realizáciu projektu je pre nás oprávnená aktivita j). Na info dni v Banskej Bystrici zaznela informácia, že v rámci aktivity j) žiadateľ aplikuje princípy uvedené v bodoch c) – i) výzvy. **Ako je to potom s povinnými merateľnými ukazovateľmi?** Znamená to, že **pre nás sú povinné merateľné ukazovatele LEN** s relevanciou k aktivite j) alebo aj tie s relevanciou k aktivitám c) – i)?

Odpoveď:

V prípade realizácie aktivity j) výzvy sú pre žiadateľa povinné merateľné ukazovatele vzťahujúce sa k aktivite j) - P0620 Revitalizované otvorené priestranstvá vnútroblokov mimo UMR, P0679 Vytvorené alebo obnovené otvorené priestranstvá v mestských oblastiach.

Otázka č. 10:

Prílohou č. 17 ŽoNFP je splnenie podmienky oprávnenosti z hľadiska preukázania súladu s požiadavkami v oblasti dopadu plánov a projektov na územie sústavy **NATURA 2000** a uvádza sa, že žiadateľ je povinný predložiť Odborné stanovisko okresného úradu v sídle kraja. **Je možné** v rámci tejto prílohy **predložiť** k uvedenému odborné **stanovisko Štátnej ochrany prírody**, keďže aj táto inštitúcia vydáva uvedené stanoviská?

Odpoveď:

V zmysle Systému riadenia európskych štrukturálnych a investičných fondov (EŠIF) - Oprávnenosť z hľadiska preukázania súladu s požiadavkami v oblasti dopadu plánov a projektov na územia sústavy NATURA 2000  - Žiadateľ predloží odborné stanovisko okresného úradu v sídle kraja vydané podľa § 28 zákona o ochrane prírody a krajiny k možnosti významného vplyvu projektu alebo plánu na územie sústavy chránených území.

Otázka č. 11:

**Je potrebné nahrávať rozpočet projektanta do prílohy č. 3.f.1, hárok c)?** Alebo postačuje, ak ako samostatnú prílohu predložíme rozpočet projektanta vo formáte „xls“?

Odpoveď:

RO pre IROP umožňuje predloženie podrobného položkového rozpočtu na úrovni výkazu výmer v inom formáte (napr. CENKROS a pod.), pričom sa vyžaduje jeho predloženie v elektronickej forme (konvertovanie do formátu MS Excel). Do podrobného položkového rozpočtu je potrebné doplniť aj stĺpce „Oprávnené výdavky bez DPH“ a „Neoprávnené výdavky bez DPH“, tak ako je uvedené vo vzore „Podrobného položkového rozpočtu (EUR)“ (záložka c) Prílohy 3.f.1 Príručky pre žiadateľa).

Ak žiadateľ po dohode s RO/SO predloží iný formát podrobného položkového rozpočtu, musí ho predložiť aj elektronicky, pričom minimálny rozsah položkového rozpočtu uvedený v Príručke pre žiadateľa musí zostať zachovaný.

Otázka č. 12:

Vychádzajúc z Výzvy (kód výzvy IROP-PO4-SC431-2017-16) a sprievodnej dokumentácie, do zoznamu neoprávnených výdavkov patri aj "realizácia projektu v priestoroch s riadeným spôsobom prístupu". Priestor, ktorý daným projektom chceme revitalizovať je areál univerzity. Jeho súčasťou aj v súčasnom stave je obmedzenie prístupu motorových vozidiel na vyhradené spevnené plochy pred budovami univerzity. Obmedzenie je vyriešené rampovým systémom, pričom je zabezpečená obsluha otvárania rampy. Nejde o tranzitné cesty, cieľom je len eliminovať počet motorových vozidiel na danom priestore, resp. obmedziť prístup tým, ktorý nemajú vzťah s univerzitou.

Daný systém riadeného prístupu v žiadnom prípade neobmedzuje ostatných účastníkov, nie je obmedzený pohyb peších, ani cyklistov.  Obmedzenie sa týka len malej časti účastníkov cestnej premávky, neobmedzuje ostatných.  V tejto súvislosti máme niekoľko otázok:

Nevytvára existujúci systém prístupu riziká neakceptácie projektu ako celku? Teda nemôže z uvedeného dôvodu dôjsť k zamietnutiu projektu? Podľa nášho názoru nie, keďže riadený spôsob prístupu sa týka len marginálnej časti dotknutých osôb, u všetkých ostatných je prístup otvorený bez prerušenia, areál sa dokonca nachádza na trase pripracovanej cyklomagostrály EUrovelo.  V prípade pozitívneho hodnotenia pripravovaného projektu bude možné ponechať existujúci systém riadeného prístupu? Môže mať existujúci spôsob prístupu vplyv na  korekcie niektorých pôvodne oprávnených skupín výdavkov (napr. rekonštrukcia spevnených plôch, resp. iné)?“

Odpoveď:

Vo Vašom prípade predpokladáme, že ide o riadený prístup pre motorové vozidlá s cieľom obmedziť vjazd motorových vozidiel, ktorých majitelia nemajú vzťah s univerzitou. Ak tento prístup žiadnym iným spôsobom neobmedzuje užívateľov daného areálu, riadený prístup pre motorovné vozidlá nespadá pod riadený spôsob prístupu v zmysle neoprávnených výdavkov uvedených v prílohe 5 výzvy.

Ak predpokladáme že časť projektu sa realizuje v priestore parkoviska areálu univerzity, projekt ako celok pri splnení ostatných podmienok výzvy možno považovať za oprávnený. V prípade vzniku výdavkov súvisiacich s rekonštrukciou parkoviska, budú tieto výdavky považované za neoprávnené.

V zmysle prílohy č. 5 Zoznam oprávnených výdavkov k výzve na predkladanie ŽoNFP  sú oprávnené výdavky na komunikačné a spevnené plochy (napr. chodníky).

Do zoznamu neoprávnených výdavkov podľa prílohy č. 5 zároveň patrí:

• realizácia projektu v priestoroch s riadeným spôsobom prístupu, napr. školský areál, areál zdravotníckeho zariadenia, areál kúpaliska, areál telovýchovného a rekreačného zariadenia a cintorín,

• výstavba a rekonštrukcia miestnych komunikácií, okrem miestnych komunikácií IV. triedy v zmysle vyhlášky č.35/1984 Zb. ktorou sa vykonáva zákon o pozemných komunikáciách (cestný zákon).

Vo  vyhláške č.35/1984 Zb. sú miestne komunikácie IV. triedy uvedené v § 7 ods. 1 písm. d) ako „miestne komunikácie IV. triedy, ktoré nie sú ani obmedzene prístupné premávke motorovými vozidlami (napríklad cestičky, chodníky, samostatné cyklistické cestičky, samostatné chodníky, schody a podobne).

Otázka č. 13:

Oprávnené na podporu v rámci typu aktivity j. sú mestské/obecné sídliskové vnútroblokové priestory s dominantnou funkciou bývania podľa územnoplánovacej dokumentácie. V zmysle podpory IROP sa pod vnútroblokom rozumie priestor prislúchajúci k bytovým alebo polyfunkčným objektom s dominantnou obytnou funkciou, ktoré tento priestor ohraničujú a definujú. Na rozdiel od komunikačných a iných priestorov v obytných štruktúrach je ich funkčné využitie pokračovaním obytných priestorov prislúchajúcich bytových objektov v exteriérovom priestore.

Pod týmito priestormi sa rozumie aj zastavané územie obce s dominantnou funkciou bývania ak sa jedná o rodinné domy? (v prípade mnoho obcí je obytná funkcia plnená výlučne rodinnými domami). Alebo to musia byť objekty s viacerými bytovými jednotkami (bytové domy, paneláky)? Považuje sa rodinný dom pre účely danej výzvy za bytový objekt (rodinný dom = 1 bytová jednotka)? Akým spôsobom sa určuje či sa jedná o bytový/polyfunkčný objekt? (informácia na liste vlastníctva, alebo iný spôsob?)

Odpoveď:

V zmysle podpory IROP sa pod vnútroblokom rozumie priestor prislúchajúci k bytovým alebo polyfunkčným objektom s dominantnou obytnou funkciou, ktoré tento priestor ohraničujú a definujú, to znamená, že rodinné domy sa nepovažujú za bytový objekt v zmysle podmienok oprávnenosti aktivít výzvy.

Z vyššie uvedeného jasne vyplýva, že rodinné domy, aj keď plnia obytnú funkciu, nespĺňajú definíciu oprávnenosti aktivity j. ) regenerácia vnútroblokov sídlisk v zmysle výzvy.

Otázka č. 14:

Ktoré konkrétne činnosti vymenované v prílohe 5 - Zoznam oprávnených výdavkov ( 021 - stavby) - spadajú pod aktivitu písmeno j.?

Odpoveď:

Pre aktivitu j. v zmysle prílohy č. 5 Výzvy (021 – stavby) sú oprávnené všetky druhy výdavkov ako napr.

* protihlukové steny a bariéry, protihlukové izolácie na zdroji hluku, resp. vibrácií,
* zelené steny a zelené strechy,
* zavedenie osobitných zberných systémov na odpadovú a dažďovú vodu (budovanie dažďových nádrží, zberné jazierka, infiltračné priekopy, dažďové záhrady a pod.),
* mestský mobiliár,
* verejne prístupné detské ihriská a športoviská pre deti, mládež, dospelých aj seniorov (exteriérové fitnes zostavy, multifunkčné športové plochy),
* prístrešky, altánky, malé kryté pódiá pre záujmovú činnosť detí a mládeže,
* budovanie komunitných záhrad,
* komunikačné a spevnené plochy (napr. chodníky),
* cyklostojany,
* verejné osvetlenie v rozsahu projektu,
* obnova a výsadba verejnej zelene,
* revitalizácia malých vodných tokov napr. zlepšenie prietoku, oživenie vody, spevnenie brehov, kaskády a hrádzky pre okysličovanie vody a pod. spojených s úpravou zelene a to zlepšením prirodzených podmienok alebo technickými podpornými prostriedkami (technológiou),
* revitalizácia biokoridorov zabezpečujúcich udržateľnosť resp. rozšírenie rozsahu ekosystémových služieb,
* ochladzovacie prvky a osviežovacie prvky v urbanizovanom prostredí (napr. fontány a pod) ako súčasť navrhovaného riešenia vrátane prvkov zelenej infraštruktúry.

Otázka č. 15:

Projektová dokumentácia je oprávnený náklad - do akej výšky, resp. či to je limitované výškou stavebných prác? (Či suma na PD je určité percento z výšky sumy stavebných prác?)

Odpoveď:

Podľa prílohy č. 5 výzvy, časť Limity výdavkov sú výdavky na spracovanie prípravnej a projektovej dokumentácie potvrdenej autorizovanou osobou  a zároveň potvrdenou v  zmysle stavebného zákona, resp. zákona č. 364/2004 Z. z. (vodný zákon) vrátane položkového rozpočtu sú oprávnené maximálne do výšky 15 000 EUR s DPH. Nie sú limitované výškou stavebných prác.

Otázka č. 16:

Je stanovená, resp. odporúčaná veľkosť/ plocha revitalizovaného vnútrobloku?

Odpoveď:

V rámci výzvy nie je stanovená minimálna/maximálna plocha revitalizovaného vnútrobloku/ov.

Vnútroblokové priestory však musia spĺňať definíciu uvedenú v texte výzvy časť 2.2 bod 14: Pod vnútroblokom sa rozumie priestor prislúchajúci k bytovým alebo polyfunkčným objektom s dominantnou obytnou funkciou, ktoré tento priestor ohraničujú a definujú. Na rozdiel od komunikačných a iných priestorov v obytných štruktúrach je ich funkčné využitie pokračovaním obytných priestorov prislúchajúcich bytových objektov v exteriérovom priestore. Odporúčaná veľkosť resp. plocha revitalizovaného vnútrobloku je teda daná okolitými bytovými alebo polyfunkčnými objektmi.

Otázka č. 17:

Je možné žiadať finančné prostriedky na revitalizáciu atletickej dráhy (tartan), ktorá sa nachádza v prístupnom areáli základnej školy, ktorá sa nachádza v obytnej časti mesta?

Odpoveď:

V zmysle prílohy č. 5 výzvy do neoprávnených výdavkov patrí: realizácia projektu v priestoroch s riadeným spôsobom prístupu, napr. školský areál, areál zdravotníckeho zariadenia, areál kúpaliska, areál telovýchovného a rekreačného zariadenia a cintorín. Pod *priestorom s riadeným prístupom* sa rozumie vyhradený areál, ktorého užívanie je obmedzené časovo alebo druhom návštevníkov.

Tak isto revitalizáciu atletickej dráhy nie je možné považovať v zmysle prílohy č. 5 výzvy za oprávnenú aktivitu v rámci projektu zelenej infraštruktúry.

Otázka č. 18:

Krajské mesto má záujem v rámci prvkov drobnej infraštruktúry urbánneho dizajnu robiť rekonštrukciu mestských fontán. Túto aktivitu má zadefinovanú aj v dokumentoch PHSR a RIUS. Keďže nie sú v rámci špecifického cieľa 4.3.1 bod d) detailnejšie vyšpecifikované mestské prvky, žiadame o informáciu, či rekonštrukcia mestských fontán bude oprávnená aktivita a výdavky na jej realizáciu oprávnenými výdavkami v rámci výzvy č.: IROP-PO4-SC431-2017-16 vyhlásenej dňa 31.3.2017.

Odpoveď:

V zmysle prílohy č. 5 výzvy Zoznam oprávnených výdavkov sú ochladzovacie prvky a osviežovacie prvky v urbanizovanom prostredí (napr. fontány a pod.) ako súčasť navrhovaného riešenia **v rámci projektu zelenej infraštruktúry** (pri splnení ostatných podmienok oprávnenosti) oprávneným výdavkom v danej výzve.

Otázka č. 19:

Na ktoré aktivity v rámci výzvy je oprávnená obec Prešovského kraja, ktorá nie je v zozname MFO?

Odpoveď:

V súlade s dokumentom Regionálna integrovaná územná stratégia Prešovského kraja **sa v rámci oblasti RIUS (obce mimo zoznamu MFO)** **realizuje aktivita j. regenerácia vnútroblokov sídlisk s uplatnením ekologických princípov tvorby a ochrany zelene**.

V zmysle výzvy sú v rámci aktivity j. oprávnené na podporu mestské/ obecné sídliskové vnútroblokové priestory s dominantnou funkciou bývania podľa územnoplánovacej dokumentácie. V zmysle podpory IROP sa pod vnútroblokom rozumie priestor prislúchajúci k bytovým alebo polyfunkčným objektom s dominantnou obytnou funkciou, ktoré tento priestor ohraničujú a definujú. Na rozdiel od komunikačných a iných priestorov v obytných štruktúrach je ich funkčné využitie pokračovaním obytných priestorov prislúchajúcich bytových objektov v exteriérovom priestore.